
                                                                              Pl-x 790/2015/2016
RAPORT  COMUN
asupra propunerii legislative privind declararea Zilei de 4 Iunie Ziua Trianonului şi a luptei împotriva asupririi maghiare
În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru cultură, arte, mijloace de informare în masă au fost sesizate spre dezbatere în fond, cu  propunerea legislativă privind declararea Zilei de 4 Iunie Ziua Trianonului şi a luptei împotriva asupririi maghiare, trimis cu adresa nr. Pl-x 790 din 4 noiembrie 2015, înregistrat la Comisia  juridică, sub nr.4c-11/1412 din 6 noiembrie  2015, respectiv sub nr.4c-10/223/14.03.2016.
Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, Camera Deputaţilor este Cameră decizională. 

     Senatul, în calitate de primă Cameră sesizată, a respins iniţiativa legislativă în şedinţa din 2 noiembrie  2015. 
Consiliul Legislativ a avizat favorabil iniţiativa legislativă, conform avizului nr.783 din 22 iulie 2015.

Comisia pentru administraţie publică şi  amenajarea teritoriului  a avizat negativ  propunerea legislativă.
Comisia pentru drepturile omului, culte şi problemele minorităţilor naţionale a avizat negativ propunerea legislativă.
 Guvernul, prin punctul de vedere transmis cu adresa nr.1537 din 30 septembrie 2015, „Parlamentul va decide”.
Propunerea legislativă  are ca obiect de reglementare  crearea cadrului juridic necesar pentru rememorarea evenimentului istoric, semnarea Tratatului de la Trianon din 4 iunie 1920, prin care  s-au  consfinţit graniţele României cu Ungaria, precum şi  stabilirea acestei zile ca fiind ziua luptei împotriva asupririi maghiare
În conformitate cu prevederile art.61 şi 63 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, în şedinţe separate.

Comisia pentru cultură, arte, mijloace de informare în masă a examinat propunerea legislativă în data de 1 martie 2016. La lucrările Comisiei pentru cultură, arte, mijloace de informare în masă au fost prezenţi 18 deputaţi, din totalul de 24 de  membri ai Comisiei.
Membrii Comisiei juridice, de disciplină şi imunităţi  au  dezbătut  iniţiativa legislativă  în data  de 5 aprilie 2016. Din numărul total de 25  membri ai Comisiei juridice, de disciplină şi imunităţi au participat la şedinţă 23 deputaţi.

În conformitate cu prevederile art.55 din Regulamentul Camerei Deputaţilor, republicat, la dezbateri a participat domnul Alexandru Oprean, secretar de stat în cadrul Ministerului Culturii.
În urma examinării iniţiativei legislative şi a opiniilor exprimate de către membrii celor două Comisii s-a hotărât, cu unanimitate de voturi, respingerea Propunerii legislative privind declararea Zilei de 4 Iunie Ziua Trianonului şi a luptei împotriva asupririi maghiare, măsurile propuse prin intermediul iniţiativei legislative vizează limitarea libertăţii de exprimare şi de întrunire şi  contravin prevederilor constituţionale ce garantează aceste drepturi, dar impun  şi limite ale acestora. Astfel, conform art.30 alin.(7) din Constituţia României, republicată, „Sunt interzise de lege defăimarea ţării şi a naţiunii, îndemnul la  război de agresiune, la  ură naţională, rasială, de clasă sau religioasă, incitarea la discriminare, la  separatism teritorial sau la  violenţă publică, precum şi la  manifestări obscene, contrare bunelor moravuri.
În raport cu obiectul şi conţinutul său, propunerea legislativă face parte din categoria legilor organice. 

              PREŞEDINTE,                                              PREŞEDINTE          
          Bogdan Liviu CIUCĂ                                 Gigel-Sorinel ŞTIRBU             
                SECRETAR,                                                   SECRETAR,

       Sorin Constantin STRAGEA                           Florin – Costin PÂSLARU

